R233 m. nodig vir afleggings by Group Five | Netwerk24
Deur Jan Cronje, Fin24 15 Maart 2019 12:29
Die konstruksiegroep Group Five gaan R233 miljoen nodig hê om afleggingspakkette te betaal te midde van sy sakeredding.
Group Five se vorige hoofkantoor in Waterfall, noord van Johannesburg. Die maatskappy het onlangs na Sunninghill verskuif. Foto: Elvira Wood
Die groep het nie gesê hoeveel werknemers geraak word nie.
Group Five het Donderdag bevestig dat die Kommissie vir Maatskappye en Intellektuele Eiendom (CIPC) sy aansoek om in sakeredding geplaas te word, ontvang het.
Dit kom nadat hy Dinsdag aangekondig het die direksie van Group Five en van sy filiaal G5 Construction het besluit die maatskappye moet in sakeredding gaan ingevolge art. 6 van die Maatskappywet.
G5 Construction het ’n kontanttekort van R2,39 miljard. Die verhandeling van Group Five se aandele is dié week opgeskort.
Die CIPC het bevestig dat David Lake en Peter van den Steen van Metis Corporate Advisory as sakereddingspraktisyns aangestel is. – Fin24, verkort
Meer oor: Group Five | Sakeredding | Infrastruktuur | Konstruksie